Predkladacia správa

Na základe Nariadenia Rady 1267/1999 (zriaďujúceho Nástroj pre štrukturálne politiky v predvstupovom období - ISPA) v rámci pomoci kandidátskym krajinám pre prípravu na vstup do EÚ bolo pre Slovenskú republiku v období 2000 - 2006 z predvstupového nástroja finančnej pomoci ISPA alokovaných 3,5 – 5,5 % celkového rozpočtu ISPA, čo predstavuje 36,4 – 57,2 mil. € ročne. Táto suma prostriedkov je rozdelená v pomere 50:50 pre sektor životného prostredia a sektor dopravy, t. j. v priemere 23,4 mil. € pre každý sektor ročne.

Riadiaci výbor ISPA v období 2000 - 2001 schválil pre Slovenskú republiku v sektore životného prostredia 5 investičných projektov a 1 projekt odbornej pomoci na prípravu investičných projektov s príspevkom ISPA v celkovej výške 48 363 876 €. 

V sektore dopravy boli schválené 3 projekty s príspevkom ISPA v celkovej výške 124 145 200 €. Ide o 2 železničné projekty modernizácie železničnej trate Bratislava - Trnava v úsekoch Rača – Šenkvice a Šenkvice – Cífer a 1 dopravný projekt výstavby diaľnice D 61 v úseku Viedenská cesta – Prístavný most v Bratislave.

Slovenská republika celkovo v rokoch 2000-2001 z predvstupového nástroja ISPA vyčerpala 172 509 076 mil. €. 

Informácia uvádza tak prehľad implementácie opatrení, pre ktoré boli podpísané finančné memorandá, ako aj prehľad žiadostí o financovanie z ISPA, ktoré boli v roku 2002 do 30. júna predložené Európskej komisii.

Prílohovú časť materiálu tvorí prehľad finančných memoránd schválených v rokoch 2000 a 2001, prehľad žiadostí o financovanie ISPA predložených v roku 2002 do 30. júna, zhrnutie správy expertnej skupiny Európskej komisie zameranej na projekty životného prostredia a Memorandum o porozumení o prispôsobení o prispôsobení Národnej stratégie ISPA v sektore životného prostredia národnej politike v oblasti zásobovania pitnou vodou a čistenia a odkanalizovania odpadových vôd.

Informácie uvedené v materiále zodpovedajú stavu k 31. 7. 2002